Document ID: 32004D0566

Title and Content:
ΑΠΌΦΑΣΗ 2004/566/ΔΕΥ ΤΟΥ ΣΥΜΒΟΥΛΊΟΥ της 26ης Ιουλίου 2004 για τροποποίηση της απόφασης 2002/820/ΔΕΥ για την ίδρυση της Ευρωπαϊκής Αστυνομικής Ακαδημίας (ΕΑΑ) TΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 στοιχείο γ) και το άρθρο 34 παράγραφος 2 στοιχείο γ), την πρωτοβουλία της Ιρλανδίας (1), τη γνώμη του Ευρωπαϊκού Κοινοβουλίου (2), Εκτιμώντας τα ακόλουθα: (1) Η Ευρωπαϊκή Αστυνομική Ακαδημία (ΕΑΑ), η οποία ιδρύθηκε με την απόφαση 2000/820/ΔΕΥ (3), δεν έχει επί του παρόντος νομική προσωπικότητα. (2) Κατά την επισκόπηση πεπραγμένων κατά την πρώτη τριετία, η έλλειψη νομικής προσωπικότητας χαρακτηρίσθηκε ως ένα από τα μείζονα προσκόμματα στην εύρυθμη λειτουργία της ΕΑΑ. (3) Είναι σκόπιμο να αποκτήσει η ΕΑΑ τη νομική και δικαιοπρακτική ικανότητα την οποία διαθέτουν τα νομικά πρόσωπα. (4) Η παρούσα τροποποίηση ισχύει υπό την επιφύλαξη άλλων τυχόν μελλοντικών τροποποιήσεων, ιδίως εκείνων που ενδεχομένως μπορεί να θεωρηθούν αναγκαίες μετά την επισκόπηση πεπραγμένων κατά την πρώτη τριετία, ΑΠΟΦΑΣΙΖΕΙ: Άρθρο 1 Η απόφαση 2000/820/ΔΕΥ τροποποιείται ως εξής: 1) Παρεμβάλλεται το ακόλουθο άρθρο: «Άρθρο 4α 1. Η ΕΑΑ έχει νομική προσωπικότητα. 2. Η ΕΑΑ διαθέτει σε κάθε κράτος μέλος την ευρύτερη νομική και δικαιοπρακτική ικανότητα που προβλέπει το δίκαιο του εν λόγω κράτους για τα νομικά πρόσωπα. Η ΕΑΑ μπορεί ιδίως να αποκτά και να διαθέτει κινητή ή ακίνητη περιουσία και να παρίσταται ενώπιον των δικαστηρίων. 3. Ο διοικητικός διευθυντής που αναφέρεται στο άρθρο 4, παράγραφος 2 είναι ο νόμιμος εκπρόσωπος της ΕΑΑ». 2) Στο άρθρο 5 παράγραφος 4: α) Το στοιχείο δ) αντικαθίσταται από το ακόλουθο κείμενο: «δ) οι γενικές δαπάνες λειτουργίας της γραμματείας, υπό την επιφύλαξη του στοιχείου στ)»· β) το στοιχείο στ) αντικαθίσταται από το ακόλουθο κείμενο: «στ) οι αποδοχές των μελών της γραμματείας ή/και η επιστροφή, κατ’ αναλογία προς τις συνεισφορές των κρατών μελών, των δαπανών του κράτους μέλους/των κρατών μελών που καταβάλλουν τις αποδοχές των μελών της γραμματείας». Άρθρο 2 Η παρούσα απόφαση παράγει αποτελέσματα από την επόμενη ημέρα της δημοσίευσής της. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 26 Ιουλίου 2004.

Classification Labels:
12
139

Label Descriptions:
{"12": "Κοινωνική πολιτική", "139": "ΚΟΙΝΩΝΙΚΑ ΘΕΜΑΤΑ"}

EuroVoc IDs (Original): 394
523
5769
4060
5400
2517

EuroVoc IDs (Expanded): 394
523
5769
4060
5400
2517

Dataset Source: meu

Split: train